“Fucking” Hrvatska! Zemlja koju su prezreli njezini građani, u punoj snazi i pri punoj svijesti, koji su shvatili kakva je ovo “fucking” močvara iz koje se širi smrad izlivene septičke jame prekrcane nečistoćom preuzvišenog tijela i uma hrvatskog. Oni pametniji, hrabriji i odlučniji su otišli, drugi su ostali valjati se u blatu primitivnih političkih poluinteligenata kojima služimo kao pokusni kunići za “grijehe propusta” s predumišljajem. Da smo mogli, otišli bi i mi, jer ova mala zemlja još je jedino za veliki egzodus.

I ne, draga, vrla predsjednice na oblaku od pjene, nije za to kriva članska iskaznica EU koju smo dobili tek prije pet godina, a s njom, kako to vi kažete, i “slobodu kretanja, rada u inozemstvu”. Pa vam je sad kriva EU što je u zadnjih pet godina iz Hrvatske otišlo između 320 i 380 tisuća ljudi?! Jeste li pomislili da nešto gadno s Hrvatskom ne valja kad je ljudi tako masovno napuštaju, a malo je onih koji odlaze iz svoje kuće radi avanture?

Jesu li novi gastarbajteri opet pobjegli iz “tamnice naroda”?

Zar ste, uostalom, zaboravili tzv. gastarbajtere i kad je još hrvatski narod odlazio iz svoje zemlje da bi radom i zaradio? Nije li to bila masovna pojava još u doba bivše “tamnice naroda”, ex-Juge? Ali, ako su tada naši ljudi odlazili jer “mrsku” socijalističku Jugoslaviju nisu doživljavali kao svoju državu, u što nas već 28 godina uporno uvjeravate, zašto odlaze sada, iz jedine i voljene im demokratske Hrvatske?

Nema to nikakve veze s EU. To ima veze samo s nama, s našom neuređenom, prljavom kućom, u kojoj se zakoni pišu ciljano da bi se pogodovalo nekima, ali se i primjenjuju samo na neke. Zar je ijedan HDZ-ov “kapitalac” pravomoćno osuđen? Godine prolaze, procesi formalno traju, presuda nema… Običnom, malom čovjeku presudi se začas.

To je u izravnoj vezi s ovakvom Hrvatskom u kojoj se posao ne dobiva temeljem kvalificiranosti, nego političke i stranačke pripadnosti. Podobnosti, kako se to kod nas kaže. Gdje se diplome hrpimice kupuju a njihovi vlasnici onda superiorno otimaju radna mjesta onima koji su se mukotrpno školovali da bi poštenim radom bolje od svojih roditelja živjeli. To je u vezi s devastacijom i besprimjernom pljačkom svega što je stvoreno u bivšem režimu, i industrije i obrta i trgovine, usluga, kulture, sporta, per fin s razgradnjom sustava etičkih vrijednosti i društva an gro. To korespondira s činjenicom da mladi, obrazovani ljudi zbog vojske stranačkih uhljeba bez znanja i sposobnosti, ne mogu dobiti posao. A i kad ga dobiju toliko su potplaćeni da od svoga rada ne mogu preživjeti. To ima veze s golemim poreznim nametima koji guše i poslodavce i radnike, koji ruše konkurentnost i privlačnost za investitore.

Pohlepni, politički terminatori

To što nas je svakim danom sve manje ima veze s činjenicom da se kao društvo nismo razvijali, reformirali i modernizirali u skladu s duhom i potrebama novog vremena, nego smo progresivno propadali. Zaostajali i za onima koji su nam nekoć zavidjeli, koji su nas htjeli dostići, biti kao mi. Oni su nas odavno pretekli, a mi, gdje smo mi? Na dnu gotovo po svim kriterijima, tamo gdje zapravo nikad prije nismo bili. Jer su državu uzeli i njome upravljali, kao svojim obiteljskim nasljeđem, Hrvatine bez morala i savjesti, politički terminatori i često polupismeni, pohlepni diletanti koji su, u ime hrvatstva i lažnog domoljublja, Hrvatsku rastakali i istodobno se u nju kleli. A što je Hrvatska bila siromašnija i slabija, oni su bivali jači i bogatiji.

Da, draga predsjednice, “mobilnost je dobra ako se ljudi vrate u zemlju”. Ali se ne vraćaju, i točno je da Hrvatska bilježi, kako velite, negativne demografske trendove. Ali zašto se naši ljudi ne vraćaju? Ne valjda zbog mobilnosti. Mobilni su i Englezi, Talijani, Nijemci, Nizozemci… ali odlaze da steknu nova iskustva i usavrše svoja znanja, i tim novostečenim znanjima, kad se vrate, doprinose stvaranju novih vrijednosti u svojim zemljama. Kakva “fucking” mobilnost?!

I sad opet moramo slušati to vaše novo prenemaganje i prepucavanje s premijerom, svjedočiti vašem taštom nadigravanju, tko je koga krivo i zlonamjerno interpretirao, tko koga ponizio, minorizirao ili opstruirao. Nije to predstava koja se više dade gledati. Pametnome svijetu toga je dosta. Pun im je kufer vas koji se pretenciozno nazivate političkim elitama, a ponašate poput primitivnih Brešanovih likova iz Mrduše Donje.

HDZ-ova Cvilidreta

Razumije se da niste toliko izgubili razum da biste usred Bruxellesa izjavili kako treba zatvoriti granice i zabraniti slobodu kretanja. Ali, ako kažete da je najveća mana članstva u EU sloboda kretanja i rada u inozemstvu, makar spomenuli i prednosti toga članstva i mobilnosti, onda to može imati i takve retrogradne konotacije. Ali, pustimo sad to.

No, što znači vaša tvrdnja kako nije problem u ljudima koji odlaze, nego u političkim strukturama, neodgovornim političarima koji niječu realnost, izvrću vam riječi kako bi s neugodne teme demografije i svoje odgovornosti, svog nečinjenja, nedonošenja odluka, nepraćenja propisa i totalne adhokracije u državi, okrenuli javno mišljenje na raspravu o nečem drugom, a kako velite, apsolutno netočnom. Zar niste i vi dio tih neodgovornih političkih struktura s kojima dijelite i stranački dres i stranačku filozofiju, bogme u dobroj mjeri i praksu?!

Kome popujete, u koga prst upirete, vi koji ste dio toga establishmenta i te političke nomenklature, i to od svojih ranih godina, još od vremena najbesramnije HDZ-ove pljačke hrvatske države i naroda? Ako mislite da ste drugačiji od njih, ako se s njihovom politikom i učincima ne slažete, što radite s njima, zbog čega se niste distancirali, iz HDZ-a istupili, ili ga svojim djelovanjem i sustavnom javnom kritikom mijenjali, a ne se s premijerom radi taštine nadigravali?

Vi ste dopuštali da vam opskurni Zdravko Mamić priređuje rođendanska slavlja, vi ste putovali u SAD, a javnosti uskratili informacije o tome, naknadno ih klasificirajući kao državnu tajnu, populistički seljakate Ured diljem Hrvatske družeći se s narodom i investirajući u svoj drugi predsjednički mandat, iako od toga narod nema baš nikakve koristi. Naprotiv! Štošta ste vi činili s čime se pošten čovjek nikad ne bi složio. I sad, kao princeza na zrnu graška, cvilite kad vas vaši stranački prijatelji i kolege iz istog političkog legla ne respektiraju. Riješite to u svojoj “kući”, i pustite narod s vašim “fucking” taštinama!

Neuspjeli Tuđmanov projekt

Pa tko pri zdravom razumu i u punoj snazi želi živjeti u zemlji nerada i nereda, rezerviranoj za polupismenu političku kastu i njihovu uhljebničku sljedbu?

“Fucking” Hrvatska! Država pravne nejednakosti, moralne izopačenosti, klijentelizma, nepotizma, rodijačkog, parazitskog i neradničkog mentaliteta, korupcije, kriminala, političkog pogodovanja, agresivnih katolibanskih pokreta i filoustaških resantimana. Hrvatska zadriglih nacionalista, ratnih profitera, veterana kojima privilegija nikad dosta, kvazidomoljubnih “šatoraša” što na ulice prijeteći izlaze s plinskim bocama, preplaćenih zastupnika koji ne zastupaju nikog osim sebe ( LNG terminal…), a mnogi i ne dolaze na posao, trebala bi služiti za socio-političko i psihijatrijsko promatranje, a ne za življenje. Ovo je fucking muzejski primjerak neuspjelog Tuđmanovog državnog projekta koji se narugao sa svojom povijesnom prilikom i očekivanjima svojih državljana.